ગુજરાતના બંને ચરણના મતદાનમાં હવે ઉમેદવારી પત્રો ભરાઈ ચૂકયા છે. કૉંગ્રેસ અને ભાજપનાં કેટલાક મોટા ગજાના નેતાઓએ તો સેફ સીટ મેળવવાનાં ગણિત સાથે મતવિસ્તારો બદલ્યા છે. રાજકીય મોરચે એવી ચર્ચા છે કે આ વખતની ચૂંટણીમાં ભાજપનાં પ્રદેશ પ્રમુખ જીતુ વાઘાણી, દિલીપ સંઘાણી, સૌરભ પટેલ, રાઘવજી પટેલ સહિતનાં નેતાઓ સેફ ઝોનમાં છે તો કૉંગ્રેસમાં એવું કહેવાય છે કે શકિતસિંહ ગોહિલ, સિધ્ધાર્થભાઈ પટેલ, વિક્રમ માડમ, કુંવરજી બાવળીયા, અલ્પેશ ઠાકોર સહિતનાં આગેવાનો સેફ ઝોનમાં છે. માત્ર ભાજપ – કૉંગ્રેસ નહીં છેલ્લા એક – દોઢ વર્ષથી આંદોલનો કરતા યુવા નેતાઓએ પણ ચૂંટણી લડવા માટે અગાઉથી જ તૈયારી કરી રાખી હતી. સૌરાષ્ટ્રમાં પાસના કન્વીનર લલિત વસોયા ધોરાજી સીટ પરથી લડશે તેવી ચર્ચા છેલ્લા છ મહિનાથી હતી. તેઓ પણ તૈયારીમાં જ હતા. અલ્પેશ ઠાકોરે પણ ભલે પત્તા છેલ્લે ખોલ્યા પણ તેનું ચૂંટણી લડવાનું ફાઈનલ હતુ. આવું જ જિજ્ઞેશ મેવાણીનું થયું છે. છેક સુધી ના પાડતા રહ્યા અને અંતે નક્કી કર્યા મુજબ છેલ્લી ઘડીએ ચૂંટણીના મેદાનમાં ઝંપલાવી દીધુ છે. પાક્કા ગણિત સાથે આ યુવા નેતાઓએ મતવિસ્તારો પસંદ કર્યા છે. ગુજરાત વિધાનસભાની આ વખતની ચૂંટણીમાં ભરેલા નાળિયેર જેવી સ્થિતિ બનેલી છે. રાજકીય ગણિત ગોઠવવામાં પાવરધા એવા નેતાઓ પણ પરિણામ વિશે સચોટ આગાહી કરી શકે તેવી સ્થિતિમાં નથી. જો કે આ તો રાજકારણ છે. લોકોનો મૂડ શું છે તે પારખવામાં ભલભલા ભૂલ ખાઈ જાય છે. કોના ગણિત પાક્કા હતા તે તો પરિણામ આવશે ત્યારે જ ખબર પડશે.!